钦定古今图书集成/方舆汇编/职方典/第1131卷 > 《大别山赋》明·江存礼
## 钦定古今图书集成/方舆汇编/职方典/第1131卷 > 《大别山赋》明·江存礼

夫何岷嶓倚天万八千里兮，吐金景而南蟠。道纡郁
而阻修兮，是荆楚之雄藩。惟江汉之源委兮，乃经纬
乎其间。朝发轫于衡皋，夕弥节兮汉渚。风飘飘其乘
辀兮，云澄澄兮凝宇。寓吾目以遐览兮，曰其中之有
山。汇江汉于一潴兮，拔吴蜀之雄关。祥麟威凤，俨前
后兮，幽篁嘉植，森列乎其间。委万屋以波偃兮，结云
构于层峦。睹冥冥之高耸，廓天宇兮汉间。余乃竦然
而思曰：“此非所谓大别之山者乎？”于是凌荦确，登㠝
岏，俯危磴之石骨，倚秋柏之苍颜。眇孤峰之白云，挹
灏气之高寒。洒余神以跂立兮，发长啸于云端。盖庶
几寓千载于一瞬，而究禹德于不刊也。观夫长风驱
涛，雷电恍惚，银阙嵯峨，神怪突兀。其“势若阴山万骑，
以荡乎兹山之胸者，非长江之发于岷蜀者乎？轻飙
徐来，浅碧微动。平皋旁迤，翠壁后拥，其状若白虹蜿
蜒，以绕乎兹山之背者，非汉水之出于嶓冢者乎？”方
其众水争雄，群山横纵，渟滀而深，卑增而穹。夺怒于葭萌之口，震荡乎艳滪之冲。訇震天之怒霆，溢晴皋
之钜潨。嗟民物其何辜，若疢疾之在躬。想圣人之经
营，靡覆载之可容。迨夫人廓其濛，地夷其隆。险阻既
平，波涛乃东。惊鄂渚之夷旷，始邂逅于奇逢。繄神樏
之暂驻，欣四海之会同。当二水之夏汭，适兹山之居
中。嶷兮若秦关一士，而敌万夫之锐；屹兮若孤城百
雉，而当矢石之锋。绵万祀以贞固，与乾坤而始终。嗟
嗟！微禹之德，曷足以表兹山之胜？微山之高，曷足以
纪神禹之功？彼秦皇刻石，而启邹峄之诞；汉武颂德，
而侈泰山之封。较轻重于缁铢，若蝘蜓之与神龙。于
是秦云敛空，老树如戟。山寒兮欲秋，月澹兮将夕。感
圣德而咏归，睨层旻之远碧。